Torsdag startede solrigt, men op ad dagen blev der dannet skyer. På Bornholm gav nogen af skyerne et hvidt drys, blandt andet ved Årsballe beliggende på den midterste del af øen. I løbet af i aften vil det klare op mange steder, hvilket vil få temperaturen til at dale til under frysepunktet. Der forventes ned til minus tre graders frost, der hvor det bliver koldest. Bilister skal derfor være opmærksomme på pletvis glatte veje, hvis man skal ud at køre. Fredag vil føles iskold Fredag morgen er det med at pakke sig godt ind. Selvom lufttemperaturen ligger omkring frysepunktet, så vil windchill-effekten få den følte temperatur til at ligge mellem minus tre og minus syv graders frost. Windchill er en faktor, der fortæller om den reelle nedkøling, når vinden blæser varme væk fra den bare hud. Specielt Bornholm vil blive udsat for vinden, hvor der vil blæse en hård vind fra nordøst. Her vil den følte temperatur være omkring minus seks graders frost igennem hele dagen. I resten af landet vil det ikke blæse nær så meget. En let til frisk vind fra nordøst vil få det til at føles som minus to graders frost til to graders varme. Spredt skydække fredag morgen Lufttemperaturen vil for hele landet ligge mellem nul og fem graders varme. Lokalt er der altså mulighed for, at man kan få et isdøgn fredag, hvor temperaturen ikke kommer over nul grader. Størst chance - eller risiko om man vil - er der på Bornholm. Et spredt skydække i morgentimerne vil i løbet af fredagen blive afløst af solrigt vejr. Kun i Nordvestjylland og på Bornholm vil der være flere skyer på himlen i eftermiddagstimerne. På Bornholm er der endda en risiko for, at der kan dannes enkelte snebyger. I løbet af lørdag skal en varmfront passere landet. Fronten bliver med kun lidt nedbør, men den vil give betydeligt flere skyer på himlen end fredag. Temperaturmæssigt vil lørdag byde på mellem to og syv graders varme. Efter lørdag vil det solrige vejr fortsætte med udbredt nattefrost og muligheden for, at vi kan nå tocifrede varmegrader.

Referat:
Fredag bliver mange steder solrig, men vil føles iskold på grund af vinden.